Ασμά Λαμραμπέτ

Η **Ασμά Λαμραμπέτ** (Ραμπάτ, Μαρόκο, 1961) είναι Μαροκινή γιατρός, ισλαμίστρια φεμινίστρια, ακαδημαϊκός και συγγραφέας.

## Προσωπική ζωή
Η Ασμά Λαμραμπέτ γεννήθηκε στο Ραμπάτ. Αυτή τη στιγμή διαμένει στο Ραμπάτ. Θεωρεί την εκπαίδευσή της δυτική. Είναι παντρεμένη και έχει ένα παιδί. 

## Σταδιοδρομία
Έχοντας σπουδές στην ιατρική, εργάστηκε ως εθελόντρια γιατρός στην Ισπανία και τη Λατινική Αμερική. Εργάστηκε κυρίως στη Χιλή και το Μεξικό για οκτώ χρόνια ξεκινώντας από το 1995. Εκεί ήρθε σε επαφή με τη Θεολογία της Απελευθέρωσης, κάτι που την ώθησε να εξετάσει τη δική της θρησκεία. 

Από το 2004 ως το 2007, επέστρεψε στο Μαρόκο, όπου συγκέντρωσε μια ομάδα μουσουλμάνων γυναικών με ενδιαφέρον στην έρευνα και την περισυλλογή γύρω από το Ισλάμ και τον διαπολιτισμικό διάλογο.

Το 2008, έγινε πρόεδρος και μέλος του διοικητικού συμβουλίου της Διεθνούς Ομάδας Μελετών και Στοχασμού για τις Γυναίκες και το Ισλάμ (GIERFI), με έδρα τη Βαρκελώνη.  Η GIERFI έχει μέλη και ειδικούς από τουλάχιστον οκτώ χώρες, συμπεριλαμβανομένου του Ηνωμένου Βασιλείου, της Γαλλίας, των Ηνωμένων Πολιτειών και του Μαρόκου. Η αποστολή τους είναι να βοηθήσουν στη δημιουργία μιας νέας γυναικείας μουσουλμανικής συνείδησης. 

Το 2011 έγινε Διευθύντρια του Κέντρου Μελετών και Έρευνας για τα Γυναικεία Ζητήματα στο Ισλάμ (Rabita Mohammadia des Ulemas) υπό την αιγίδα του Βασιλιά Μωάμεθ ΣΤ΄. Ως διευθύντρια, οργάνωσε ένα διεθνές σεμινάριο για γυναίκες και στις τρεις μεγάλες αβρααμικές θρησκείες. 

Δημοσίευσε άρθρα στα αγγλικά και γαλλικά, τα οποία διερευνούν αμφιλεγόμενα ζητήματα, όπως ο γάμος μεταξύ διαφορετικών θρησκειών και η θρησκευτική μεταρρύθμιση, σε μουσουλμανικό πλαίσιο. 

Είναι φεμινίστρια τρίτου κύματος, η οποία αναθεωρεί ιερά ισλαμικά κείμενα. Έχει συγκριθεί με την Αμίνα Ουαντούντ και την Μαργκότ Μπαντράν λόγω της κοινής τους πεποίθησης ότι οι ερμηνείες, οι οποίες διέπουν τον Ισλαμικό Νόμο του 9ου αιώνα, ήταν υπερβολικά πατριαρχικές και πρέπει να επανερμηνευθούν. Η Λαμραμπέτ έχει επίσης αναφέρει την Γκαγιάτρι Τσακραβόρτι Σπίβακ ως πνευματική έμπνευση για αντίσταση στην ηγεμονία του δυτικού φεμινισμού. 

## Φεμινισμός τρίτου κύματος
Ο όρος «τρίτο κύμα» επινοήθηκε από την Ντόρις Γκρέι και αποτελεί μια ανθρωπιστική προσέγγιση στον ισλαμικό φεμινισμό. Επιχειρεί να επανενώσει τις δύο ισλαμικές αιρέσεις, οι οποίες «προϋποθέτουν την ύπαρξη ενός βασικού συνόλου ανθρώπινων αξιών, που ξεπερνά τα σύνορα και τους πολιτισμούς». Σήμερα, χρησιμοποιείται κυρίως από Μαροκινές φεμινίστριες. Η Λαμραμπέτ και οι ομότιμές της επανερμηνεύουν τα ιερά κείμενα, προκειμένου να δείξουν τις γυναίκες ως ανεξάρτητα όντα και όχι ως άτομα, που σχετίζονται με τους άνδρες. Τα έργα της Λαμραμπέτ αποτελούν παράδειγμα εφαρμογής του φεμινισμού τρίτου κύματος, επειδή εξετάζει τα ιερά κείμενα με επιστημονικό τρόπο, ενώ λαμβάνει υπόψη και το πολιτισμικό πλαίσιο, εντός του οποίου γράφτηκαν. Η Λαμραμπέτ πιστεύει επίσης σε έναν συγκεκριμένο τύπο κοσμικότητας, που βασίζεται στο Ισλάμ και όχι στις δυτικές αντιλήψεις για αυτό. Πιστεύει ότι η θρησκεία δεν πρέπει να χρησιμοποιείται για προσωπικό ή πολιτικό κέρδος. 

### Κριτική
Το έργο της δέχθηκε κριτικές, οι οποίες υποστήριξαν ότι αυτή η προσέγγιση δεν αντιμετωπίζει επαρκώς σημαντικά ζητήματα, όπως τη βία κατά των γυναικών και την πολυγαμία. Μια άλλη κριτική υποστήριξε ότι οι φεμινίστριες τρίτου κύματος δεν διαθέτουν επαρκείς θεολογικές γνώσεις και υπόβαθρο για να ερμηνεύσουν σωστά τα κείμενα. Το έργο της έχει χαρακτηριστεί ως εννοιολογικά και μεθοδικά αδύναμο. Ειπώθηκε ότι το έργο της «συνορεύει με το είδος της ισλαμικής φονταμενταλιστικής προπαγάνδας, που είναι γνωστή από την μαροκινή ισλαμίστρια πολιτική ακτιβίστρια, Νάντια Γιασίν» και το έργο της σχετικά με την ταυτότητα είναι «απαρχαιωμένο στις σχετικές κοινωνιολογικές συζητήσεις».

## Βραβεία
Το 2013 της απονεμήθηκε το Βραβείο Κοινωνικών Επιστημών από τον Οργανισμό Αράβων Γυναικών για το βιβλίο της *Γυναίκες και άνδρες στο Κοράνι: ποια ισότητα;*. 

## Παραπομπές


## Εξωτερικοί σύνδεσμοι
* 

Κατηγορία:Μαροκινοί φεμινιστές